Die CAF Kampioene-liga is die belangrikste internasionale sokkerbekertoernooi in Afrika. Kampioene van Afrika se nasionale sokkerligas (soos vir Suid-Afrika die Premier Sokkerliga) kwalifiseer vir hierdie toernooi. Die CAF Kampioene-liga kan beskou word as Afrika se weergawe van die UEFA Champions League (wat net vir Europese sokkerspanne is). Die CAF Kampioene-liga word deur die Confédération Africaine de Football (die Afrika-sokkerbond) georganiseer. Na kwalifikasie ding 32 spanne mee vir die uitklopfase van die toernooi. Die spanne wat in die 2de ronde uitgeklop word plaas hul vir die CAF Confederation Cup (die tweede internasionale Afrika-sokkertoernooi). Die 8 spanne wat na die uitklopfase oor is word verdeel in twee groepe van vier spanne. Die wenners en naaswenners van die groepe speel 'n halfeindstryd en 'n eindstryd teen mekaar (tuis- en wegwedstryd). Die wenner word algemeen beskou as die beste sokkerspan in Afrika en kwalifiseer vir die FIFA-Klubwêreldbeker. Die huidige kampioen is Al-Ahly SC. In 2020 het hulle Zamalek SC met 2–1 in die eindstryd geklop. Orlando Pirates FC en Mamelodi Sundowns is die Suid-Afrikaanse spanne wat die Kampioene-liga (in 1995 en 2016, onderskeidelik) gewen het.